Chadidža bint Chuvailid

Chadidža bint Chuvailid (, apie 556 – 619 m.) – islamo religijos asmenybė, Mahometo pirmoji žmona.

 Biografija 
Chadidža bint Chuvailid buvo islamo religijos pradininko, pranašo Mahometo pirmoji žmona ir dėl to ypač gerbiama ir garbinama musulmonų bendruomenės. Pasak plačiausiai paplitusios musulmoniškos tradicijos, ji buvo pirmasis žmogus, priėmęs islamą. Nepaisant jos svarbos islame, apie ją išliko labai mažai faktinių žinių tiek iki vedybų su Mahometu, tiek po to, o ir esamos žinios apipintos vėlesnių komentatorių siekio mitologizuoti jos asmenį. IX a. sunitų hadise ji apibūdinama „geriausia iš moterų“ kartu su Marija (Jėzaus motina).Amira El Azhary Sonbol. Beyond The Exotic: Women's Histories In Islamic Societies, p. 12 Kitame komentare  ji, jos duktė Fatima, Marija ir faraono žmona Asija paminėtos esančios „aukščiau už visas kitas moteris pasaulyje“.Amira El Azhary Sonbol. Beyond The Exotic: Women's Histories In Islamic Societies, p. 12

Chadidža gimė apie 556 m. Mekoje kuraišitų gentyje. Jos senelis buvo įtakingo ir pasiturinčio Asado klano pradininkas gentyje. Tėvas Chuvailidas ibn Asadas buvo gerbiamas ir labai pasiturintis pirklys. Pirmasis Chadidžos vyras buvo Abu Hala Malakas ibn Nabašas, su kuriuo ji susilaukė vaikų Halos ir Hindo. Pirmajam vyrui mirus ji ištekėjo už Atiko ibn Aito, su kuriuo susilaukė dukters, irgi vardu Hinda. Ši santuoka nebuvo sėkminga ir ji išsiskyrė su vyru.Muham Taqra. The Tale of Lady Khadijah Bint Khuwaylid Wife of Prophet Muhammad Po to augino vaikus ir po tėvų mirties vykdė prekybą. Ši veikla jai labai sekėsi, dėl savo charakterio ji buvo praminta „kuraišitų princese“ ir „didžiąja Chadidža“. Pasak atsiliepimo, jos karavanas buvo tokio dydžio kaip visi likę kuraišitų karavanai kartu paėmus, kai būdavo išsiruošiama kelionėms į Siriją ar Jemeną.Scott E. Hendrix, Uchenna Okeja. The World's Greatest Religious Leaders, p. 325

Mahometas buvo pasamdytas Chadidžos vadovauti karavanų kelionėms ir po to ji jam pasipiršo. Vedybų metu jai buvo apie 40 metų, o Mahometui − apie 25 metus.Enciklopedija Britannica Su Mahometu ji susilaukė šešių vaikų, iš kurių svarbiausia buvo Fatima bint Muhamed, šiitų imamų Hasano ir Huseino motina. Chadidža visapusiškai rėmė Mahometą, kai jam pradėjo reikštis apreiškimai, jis pasitraukdavo į olą šalia Mekos. Chadidžos turtas ir padėtis padėjo Mahometui skleisti islamą jo pradinėje fazėje. Su ja Mahometas išgyveno apie 24 metus ir nevedė kitos žmonos. Chadidža mirė 619 m. Mekoje. Tikriausiai ji buvo paveikta prasidėjusių finansinių rūpesčių ir socialinių konfliktų tarp musulmonų ir kitų Mekos gyventojų. Daugelis Mahometo gyvenimo komentatorių laikosi nuomonės, kad ji buvo mylimiausia Mahometo žmona ir oponuoja kitų nuomonei, kad tokia buvo trečioji žmona Aiša bint Abu Bakr. Vėliau Mahometas vedė 10 kitų žmonų. Kartą Aiša esą paklausė Mahometo: Kodėl tu vis dar galvoji apie tą seną moterį, kuri mirė taip seniai, kai Dievas tau suteikė tiek daug puikių žmonų? Į tai Mahometas atsakė: „Ne, aš negavau geresnės žmonos ... ji tikėjo manimi, kai niekas kitas ne“.Shamim Aleem. Prophet Muhammad (S) and His Family, p. 91

 Šaltiniai 

Kategorija:Mahometo žmonos